ΓΡΑΠΤΗ ΕΡΩΤΗΣΗ E-0214/99

υποβολή: Alexandros Alavanos (GUE/NGL) προς την Επιτροπή

(12 Φεβρουαρίου 1999)

Θέμα: Ελαιοκομικό μητρώο στην Ελλάδα

Σύμφωνα με απάντηση της Επιτροπής σε προηγούμενη ερώτησή μου (Ε-1557/97)(1), η δημιουργία και ενημέρωση του ελαιοκομικού μητρώου στην Ελλάδα δεν είχε πραγματοποιηθεί εντός των κανονιστικών προθεσμιών. Στην ίδια απάντησή της η Επιτροπή ανέφερε ότι "αν τηρηθεί το σχέδιο εργασίας που προτάθηκε από την Ελλάδα, οι εργασίες κατάρτισης του ελαιοκομικού μητρώου θα ολοκληρωθούν το Δεκέμβριο του 1998 και..... θα μπορέσει να χρηματοδοτηθεί κατά τον ίδιο τρόπο όπως και στα λοιπά κράτη μέλη".

Ερωτάται η Επιτροπή: Ποια είναι σήμερα η πορεία υλοποίησης του ελαιοκομικού μητρώου; Έχει η δημιουργία του χρηματοδοτηθεί κατά 100 % όπως και στα λοιπά κράτη μέλη; Σε τί οφείλεται η μη ολοκλήρωσή του μέχρι το τέλος του 1998;

Απάντηση του κ. Fischler εξ ονόματος της Επιτροπής

(23 Μαρτίου 1999)

Η κατάρτιση του ελαιοκομικού μητρώου δεν ολοκληρώθηκε σύμφωνα με τα προγράμματα που διαβίβασε η Ελλάδα στην Επιτροπή τον Απρίλιο του 1997 και που περιλαμβάνονται στην απάντηση στη γραπτή ερώτηση E-1557/97(2) του Αξιότιμου Μέλους του Κοινοβουλίου. Όπως περιγράφεται στην έκθεση για τη συγκρότηση του ελαιοκομικού μητρώου στις 31 Νοεμβρίου 1998, που διαβιβάστηκε στην Επιτροπή τέλος Ιανουαρίου 1999, απομένει ακόμη να γίνει το σύνολο σχεδόν όλων των εργασιών.

Οι εργασίες αυτές κατανέμονται σε δύο φάσεις. Η κατάρτιση του συστήματος αναγνώρισης των αγροτεμαχίων, για τις περιοχές που δεν καλύπτονται από το ολοκληρωμένο σύστημα, που προτάθηκε από την Ελλάδα τον Μάρτιο του 1997, έγινε αποδεκτή από την Επιτροπή τον Αύγουστο του 1997. Οι εργασίες αυτές, που αποτέλεσαν αντικείμενο προκήρυξης διαγωνισμού που δημοσιεύθηκε τον Μάρτιο του 1998, δεν έχουν ακόμα καταλήξει σε υπογραφή των συμβάσεων. Στη συνέχεια η συλλογή, η επικύρωση και η μηχανογράφηση των δηλώσεων καλλιέργειας συνθέτουν ένα πρόγραμμα εργασίας για το οποίο, βάσει των προτάσεων που υποβλήθηκαν τον Ιανουάριο του 1998, η Επιτροπή συμφώνησε επί της αρχής τον Απρίλιο του 1998. Μία δοκιμαστική απόπειρα που αφορούσε τέσσερις Νομούς δημοσιεύτηκε αλλά ακυρώθηκε. Μία νέα δημοσίευση έχει προβλεφθεί για τον Φεβρουάριο του 1999.

Στο μεταξύ, η μεταρρύθμιση της κοινής οργάνωσης αγοράς εγκρίθηκε και ο κανονισμός της Επιτροπής (ΕΚ) 2366/98 της 30ης Οκτωβρίου 1998 για τις λεπτομέρειες εφαρμογής του καθεστώτος ενίσχυσης στην παραγωγή ελαιολάδου για τις περιόδους εμπορίας 1998/1999 έως 2000/2002(3) τροποποιεί τις κανονιστικές υποχρεώσεις, υιοθετώντας την ορολογία του γεωγραφικού ελαιοκομικού συστήματος πληροφόρησης αντί του ελαιοκομικού μητρώου. Με την παρακίνηση της Επιτροπής, το πρόγραμμα εργασίας του ελαιοκομικού μητρώου που εισηγήθηκε η Ελλάδα προέβλεπε την εξέλιξη αυτή και το πρόγραμμα εργασίας που καθορίστηκε εκ των προτέρων ακολουθεί την κατεύθυνση της νέας κανονιστικής ρύθμισης.

Όσον αφορά τη χρηματοδότηση, οι επιλέξιμες εργασίες που διεξάγονται από την Ελλάδα χρηματοδοτούνται κατά 100 %, όπως συμβαίνει πάντοτε για τα κράτη μέλη. Η χρηματοδότηση επιβαρύνει τους παραγωγούς, μέσω κατάποκοπήν μείωσης των λαμβανόμενων ενισχύσεων. Μέχρι στιγμής, η Ελλάδα ενημερώθηκε για τις δαπάνες του 1998 που ανέρχονται σε ποσό 6 εκατ. (κυρίως προοριζόμενων για την κατασκευή χαρτών) που θα αποτελέσουν αντικείμενο διαδικασίας εκκαθάρισης.

Η μη περάτωση των εργασιών φαίνεται ότι οφείλεται κυρίως στο ότι το Ελληνικό Υπουργείο Γεωργίας δεν έδωσε προτεραιότητα στο φάκελο. Η διοίκηση έρχεται αντιμέτωπη με την βραδύτητα των διαδικασιών δημοσίευσης και ολοκλήρωσης των διαγωνισμών και υπάρχει δραματική έλλειψη ειδικευμένου προσωπικού για την πραγματοποίηση των τεχνικών προδιαγραφών. Υπό τους όρους αυτούς, είναι πιθανόν η Ελλάδα να αντιμετωπίσει για αρκετό διάστημα, την εφαρμογή, στο πλαίσιο της εκκαθάρισης λογαριασμών, δημοσιονομικών διορθώσεων για την ενίσχυση στην παραγωγή και πρέπει, σύμφωνα με νέα κανονιστική ρύθμιση, να αυξήσει σημαντικά τα ποσοστά των επιτόπιων ελέγχων της για τις αιτήσεις ενισχύσεων και τις δηλώσεις καλλιέργειας.

(1) ΕΕ C 21 της 22.1.1998, σελ. 70.

(2) ΕΕ C 21 της 22.1.1998.

(3) ΕΕ L 293 της 31.10.1998.